Innoverende speurder verbind verkragter aan tientalle sake(Argieffoto: pixabay) Twee verkragters is agter tralies danksy ŉ wakker polisiespeurder se innoverende gebruik van forensiese tegnieke en prosesse. Amos Ngubeni is Donderdag in die Pretoriase hooggeregshof skuldig bevind op 28 aanklagte wat verkragting, roof met verswarende omstandighede, ontvoering, huisbraak, ernstige aanranding en diefstal insluit. Hy word volgende maand gevonnis. Die saak teen Ngubeni spruit uit ŉ reeks verkragtingsvoorvalle wat sedert 2011 in Duduza en Tsakane aangemeld is en waar die slagoffers meestal tydens ŉ kaping of huisrooftog verkrag is, het brig. Mathapelo Peters, polisiewoordvoerder in Gauteng, Vrydag gesê. Sers. Johnson Motlalepula Nkoana het die ondersoek in 2017 oorgeneem en dadelik begin met ŉ ontleding van die verdagtes se werkswyse tydens die verkragtings. Dit het hom aangespoor om ook van nader na die kapingsvoorvalle te kyk en met die hulp van forensiese ontledings het hy eindelik vir Ngubeni en nog ŉ verkragter, Anton Sithole, met selfs meer verkragtingsvoorvalle in Balfour in Mpumalanga, Thabazimbi in Limpopo en Umkomaas in KwaZulu-Natal verbind. Sithole het vroeër skuldig gepleit op die aanklagte teen hom en dien sedert Desember verlede jaar 14 lewenslange vonnisse en ŉ bykomende 354 jaar tronkstraf uit vir verskeie aanklagte van verkragting en ander ernstige geweldsmisdaad, het Peters gesê. “Die hoeveelheid werk en die sielkundige uitdagings van so ŉ ondersoek, wat soms selfs oor provinsies strek, eis ŉ groot tol van enige ondersoeker. Ek wil daarom, namens die bestuur van die polisie, vir sers. Nkoana loof omdat hy hierdie ingewikkelde ondersoek deurgesien het,” het lt.genl. Elias Mawela, Gautengse polisiehoof, gesê. “Sy innovering en veelvlakkige aanslag tydens die ondersoek is presies wat bedoel word met die doeltreffende mobilisering van die maksimum hulpbronne.” Polisiespeurders word deurlopend aangemoedig om misdaad teen vroue, kinders en kwesbare mense te prioritiseer en Mawela sê dié ondersoek benadruk net weereens die polisie se verbintenis tot die prioritisering van ondersoeke na geslagsgebaseerde geweld.